Diari Oficial de la Generalitat Valenciana


Sumari del DOGV 6878, del 08-10-2012 (2012/9229)

RESOLUCIÓ de 25 de setembre de 2012, de la Direcció General de Justícia, per la qual es crea la Unitat Administrativa de Suport als Arxius Judicials de la Comunitat Valenciana.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   6878

Data del DOGV
:   08-10-2012

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2012/9229


Data del document
:   25-09-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Conselleria de Justícia i Benestar Social
    * concurs administratiu

RESOLUCIÓ de 25 de setembre de 2012, de la Direcció General de Justícia, per la qual es crea la Unitat Administrativa de Suport als Arxius Judicials de la Comunitat Valenciana. [2012/9229]
La Llei Orgànica 6/1985, d'1 de juliol, del Poder Judicial, d'acord amb la Llei Orgànica 19/2003, de 23 de desembre, dedica l'article 439 a regular la figura de la unitat administrativa, i la definix com aquella que, sense estar integrada en l'oficina judicial, es constituïx en l'àmbit de l'organització de l'Administració de Justícia per a la direcció, ordenació i gestió dels recursos humans de l'oficina judicial sobre els quals es tenen competències, així com sobre els mitjans informàtics, noves tecnologies i la resta de mitjans materials.
Així mateix, dins d'estes unitats, la comunitat autònoma que tinga assumides competències en matèria de justícia, podrà establir oficines comunes de suport a una o unes quantes oficines judicials, per a la prestació de servicis, la naturalesa de la qual no exigisca la realització de funcions encomanades com pròpies per l'esmentada llei orgànica als funcionaris dels cossos de l'administració de Justícia i que es consideren necessaris o convenients per al bon funcionament d'estes.
Continua l'apartat 2 de l'esmentat precepte i s'atribuïx a cada Administració, en el seu àmbit territorial, la capacitat de dissenyar, crear i organitzar les unitats administratives i les oficines comunes de suport que resulten necessàries, així com la determinació de la seua forma d'integració en l'administració pública de què es tracte, l'àmbit d'actuació, dependència jeràrquica, establiment dels llocs de treball, i la dotació dels crèdits necessaris per a la seua posada en marxa i funcionament.
L'apartat 3 del mencionat precepte disposa que els llocs de treball d'estes unitats administratives, la determinació dels quals correspondrà a la comunitat autònoma amb competències assumides, en el seu respectiu àmbit, podran ser coberts amb personal dels cossos de funcionaris al servici de l'Administració de Justícia, de l'Administració de l'Estat i de les comunitats autònomes que reunisquen els requisits i condicions establides en la respectiva relació de llocs de treball.
La possibilitat que els llocs de treball de les unitats administratives siguen coberts per personal al servici de L'Administració de Justícia, també es troba prevista en els articles 476.i, 477.f i 478.h de l'esmentada llei orgànica, en regular, respectivament, les funcions dels cossos de gestió processal i administrativa, tramitació processal i administrativa i auxili judicial, així com en l'article 520.1 de l'esmentada llei.
D'altra banda, l'article 522.4 de la Llei Orgànica del Poder Judicial establix que «per a l'elaboració i aprovació de les relacions de llocs de treball corresponents a les unitats administratives a què es referix l'article 439, seran competents el Ministeri de Justícia i les comunitats autònomes amb competències assumides en els seus respectius àmbits territorials», mentre que la disposició transitòria quarta disposa que «el Ministeri de Justícia i les comunitats autònomes amb competències assumides procediran, en els seus respectius àmbits, a l'organització de les oficines judicials i unitats administratives en la forma establida en esta llei, així com a l'elaboració i aprovació de les relacions de llocs de treball d'acord amb les normes i procediments continguts en esta».
El Reial Decret 937/2003, de 18 de juliol, de modernització dels arxius judicials, regula l'organització i el funcionament dels arxius judicials així com el procediment a través del qual s'efectua l'expurgació de la documentació judicial, establint en l'article 8, que en cada comunitat autònoma existirà com a mínim un arxiu judicial territorial.
Per Decret 61/2006, de 12 de maig, de la Generalitat Valenciana s'aprova el Reglament de Funcionament de la Junta d'Expurgació de Documents Judicials i es crea el Fons Històric Judicial de la Comunitat Valenciana.
El Reial Decret 2783/1976, de 15 d'octubre, i l'Orde Ministerial del Ministeri de Justícia de 14 de juliol de 1983, regulen la conservació i destinació de peces de convicció, i la creació de diferents depòsits judicials, entre estos el de València.
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana (modificat per Llei Orgànica 1/2006, de 10 d'abril), recull en l'article 49.1.36.a, que la Generalitat té competència exclusiva sobre les matèries següents: «[?] Administració de Justícia, sense perjuí del que disposa la legislació de desplegament de l'article 149.1.5.a de la Constitució [?]».
En virtut d'allò que s'ha exposat, i fent ús de les atribucions que em conferix l'article 15 del Decret 99/2011, de 26 d'agost, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Benestar Social i prèvia negociació amb les organitzacions sindicals que integren la mesa sectorial de justícia, resolc:
Primer. Creació de la Unitat Administrativa de Suport als Arxius Judicials
De conformitat amb el que preveu l'article 439 de la Llei Orgànica 6/1985, d'1 de juliol, del Poder Judicial, es crea la Unitat Administrativa de Suport als Arxius Judicials, la qual queda integrada en l'estructura de l'administració de Justícia de la Comunitat Valenciana.
Segon. Relacions de llocs de treball
S'aprova la relació de llocs de treball de la Unitat Administrativa de Suport als Arxius Judicials de la Comunitat Valenciana, que s'adjunta a esta resolució com a annex I.
Tercer. Àmbit d'actuació
La Unitat Administrativa de Suport als Arxius tindrà àmbit autonòmic, i exerciran les seues competències en els arxius judicials de la Comunitat Valenciana.
Quart. Dependència jeràrquica
Els funcionaris que presten els seus servicis en la Unitat Administrativa de Suport als Arxius dependran, funcionalment i orgànicament, de la Direcció General de Justícia, en els termes establits en l'article 471 de la Llei Orgànica del Poder Judicial.
Quint. Funcions
Prestaran tasques de suport a la junta d'expurgació, arxius territorials, arxius de gestió de les oficines judicials, i depòsits de peces de convicció.
Sext. Cobertura de llocs
1. Les places de l'Administració de Justícia seran cobertes a través dels procediments establits legalment i reglamentàriament.
2. En les places de l'Administració del Consell que siguen cobertes per personal d'este, es procedirà d'acord amb allò que s'ha establit en el seu respectiu estatut jurídic.
Sèptim. Calendari i horari de treball
Al personal de l'Administració de Justícia i del Consell que presten servicis en la Unitat Administrativa de Suport als Arxius se li aplicarà l'horari de treball i calendari que els corresponga d'acord amb allò que s'ha establit en l'estatut jurídic respectiu.
Octau. Règim retributiu
El personal que ocupe els llocs de treball adscrits a la Unitat Administrativa de Suport als Arxius Judicials procedents de l'administració de Justícia, percebrà les retribucions que corresponguen a la relació de llocs de treball, i que s'adjunta com a annex I.
El personal que ocupe els llocs de treball adscrits a la unitat administrativa procedents de l'Administració del Consell, percebrà les retribucions que corresponguen a la relació de llocs de treball de l'Administració del Consell.
DISPOSICIÓ FINAL
Única. Entrada en vigor
Esta resolució entrarà en vigor l'1 d'octubre de 2012.
Contra esta resolució, que esgota la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o un recurs davant de la Jurisdicció Contenciosa Administrativa.
València, 25 de setembre de 2012.- El director general de Justícia: Julián Ángel González Sánchez.